Aalborg Zoos besøgende kan meget vel få et chok, når de besøger attraktionen efter Store Bededag. Til den tid vil mellem 10 og 15 dinosaurer nemlig trone frem i naturlig størrelse. - Dinosauerne er vejrbestandige og derfor kan vi placere dem rundt om i haven og dermed lade dem indgå naturligt i den øvrige formidling, der sker i Aalborg Zoo. Ved hver enkelt af dinosaurerne fortæller vi om dyrets opståen, dets udvikling og den forandring, som det har undergået i artens levetid, ligesom vi drager paralleller til de dyr, som gæsterne i dag møder i Aalborg Zoo. Samtidig sætter vi de miljømæssige udfordringer, som vi står over for i verden i dag, i perspektiv, siger informationschef Søren Sørensen. Dinosauerne er en del af "Return of the Dinosaurs", der er produceret af Museo del Desierto i Mexico. Det er første gang, udstillingen kommer forbi Danmark og den største af sin slags, der har gæstet Jylland. - Disse dinosuarer har tidligere været udstillet på Universeum i Gøteborg med stor succes, så vi har meget store forventninger, men præcis hvor mange ekstra gæster dette vil give os i løbet af 2013 er meget svært at sige. Jeg er dog helt sikker på vi får et meget travlt år, siger direktør Henrik Johansen. De mægtige dyr kan opleves i Zoo til og med efterårsferien.

Opsummering:
Dinosauerne har været uddøde i cirka 65 millioner år, men fra Store Bededag kan de alligevel opleves i Aalborg Zoo.